নিজস্ব প্রতিবেদন : শহর পরিষ্কার রাখতে আরও কঠোর মুখ্যমন্ত্রী। যেখানে সেখানে ময়লা ফেললেই কড়কড়ে ৫ হাজার টাকা জরিমানা গুনতে হবে এবার থেকে। বিধানসভায় পুর আইনে সংশোধনী আনল রাজ্য সরকার। পুর আইনের ৩৩৮ নম্বর ধারায় বদল আনছে রাজ্য সরকার। তাতে জরিমানার অঙ্ক এক ধাক্কায় ১০০ গুণ বাড়াচ্ছে পুরসভা। সর্বোচ্চ জরিমানা ধার্য করা হয়েছে এক লাখ টাকা। সর্বনিম্ন জরিমানা ৫ হাজার টাকা। এতদিন সর্বোচ্চ জরিমানা-ই ছিল ৫ হাজার টাকা। আর সর্বনিম্ন জরিমানা ছিল মাত্র ৫০ টাকা।   এর আগে মঙ্গলবার-ই যত্রতত্র থুতু, পান, গুটখার পিক ফেলা রুখতে মুখ্যসচিবের নেতৃত্বে উচ্চ পর্যায়ের কমিটি গড়ে রাজ্য সরকার। থুতু-পান-গুটখার পিক বন্ধের দাওয়াই বাতলাতে মঙ্গলবার নবান্নে জরুরি বৈঠকে বসেন মুখ্যমন্ত্রী। বৈঠকে উপস্থিত ছিলেন উচ্চ পদস্থ কর্তারা। বৈঠকেই কলকাতার দৃশ্য দূষণ রুখতে মুখ্যসচিবের নেতৃত্বে উচ্চ পর্যায়ের কমিটি গড়ে দেন মমতা বন্দ্যোপাধ্যায়। বৈঠকে মুখ্যমন্ত্রী স্পষ্ট নির্দেশ দেন, বাংলাকে ক্লিন অ্যান্ড গ্রিন করে গড়ে তুলতে আগামিদিনে রাজ্যজুড়ে আরও বড় ক্যাম্পেন গড়ে তুলতে হবে। প্রসঙ্গত, উদ্বোধনের ২৪ ঘণ্টার মধ্যেই নবনির্মিত দক্ষিণেশ্বর স্কাইওয়াক 'রঙিন' হয়ে ওঠে  পিকে। সোশ্যাল মিডিয়ায় সেই ছবি ভাইরাল হতে সময় নেয়নি। 'অপরিচ্ছন্ন' শহরের সেই ছবি সামনে আসার পরই নড়েচড়ে বসে প্রশাসন। যেখানে সেখানে থুতু, পিক, নোংরা ফেলা বন্ধ করতে তত্পর হয়ে ওঠে প্রশাসন।